અખંડ ભારતના શિલ્પી એવા સરદાર વલ્લભભાઇ પટેલની ભવ્ય પ્રતિમાંનુ નિર્માણ કાર્ય પૂર્ણ થયેલ છે. ભારતની એકતા અને અખંડતાના પ્રતિક રૂપ આ પ્રોજેક્ટના લોકાર્પણ માટે વડાપ્રધાન તારીખ ૩૧મીના રોજ કેવડીયા ખાતે આવી રહ્યા છે. લોકાર્પણના આ કાર્યક્રમમાં દેશ-વિદેશમાંથી અનેક મહાનુભાવો પણ હાજર રહેનાર છે. આ ઉપરાંત અત્યંત મોટી સંખ્યામાં જનમેદની આવે તેવી સંભાવના છે. આ લોકાર્પણ કાર્યક્રમ બાદ પણ દેશના અલગ–અલગ રાજ્યમાંથી તથા વિદેશમાંથી મોટી સંખ્યામાં પ્રવાસીઓ સ્ટેચ્યુ ઓફ યુનિટી તથા સરદાર સરોવર/નર્મદા ડેમ,સૂચિત વેલી ઓફ ફ્લાવર જેવા વૈશ્વિક કક્ષાના પ્રવાસન ધામોની મુલાકાતે આવવાની સંભાવના છે. જેને ધ્યાને લેતા કાયદો અને વ્યવસ્થાની જાળવણી કરવા માટે તથા ટ્રાફિકના સુચારૂ નિયમન અર્થે કેવડીયા ખાતે નવું ટ્રાફિક પોલીસ સ્ટેશન ઊભુ કરવાની રાજ્ય સરકાર દ્વારા મંજૂરી આપવામાં આવી છે.